นักลงทุนชาวญี่ปุ่น ขอบคุณรัฐบาลและกระทรวงแรงงานช่วยผู้ประกอบการก้าวข้ามวิกฤตโควิด-19
นายสุชาติ ชมกลิ่น รัฐมนตรีว่าการกระทรวงแรงงาน ให้การต้อนรับกลุ่มผู้ประกอบการ นักลงทุนชาวญี่ปุ่นในจังหวัดชลบุรี นิคมอุตสาหกรรมอมตะนคร และผู้นำการเปลี่ยนแปลงเพื่อพัฒนาแรงงาน โดยนางวรดา ชำนาญพืช รองประธานสภาอุตสาหกรรมฝ่ายแรงงานจังหวัดชลบุรี Mr.Masanobu OSAWA ซึ่งเป็น CEO ของบริษัท ทีบีเคเค (ประเทศไทย) จำกัด และคณะ เข้าพบเพื่ออวยพรเนื่องในโอกาสปีใหม่ รัฐมนตรีว่าการกระทรวงแรงงาน กล่าวว่า รัฐบาลให้ความสําคัญกับการดูแลคุณภาพชีวิตของผู้ใช้แรงงานให้ก้าวพ้นวิกฤตโควิด-19 ซึ่งในช่วงนั้นกระทรวงแรงงานได้มีมาตรการต่างๆ ช่วยเหลือนายจ้างและแรงงานในหลายๆ ด้าน อาทิ โครงการส่งเสริมและยกระดับการจ้างงานในธุรกิจ SMEs เพื่อลดปัญหาการว่างงาน โครงการแฟคทอรี่ แซนด์บ๊อกซ์ การเปิดจุดตรวจโควิดแบบประจำจุดและตรวจเชิงรุกในโรงงาน เพื่อสร้างภูมิคุ้มกันให้ลูกจ้าง ทำให้ภาคเอกชนยังคงดำเนินธุรกิจต่อไปได้ สนับสนุนวัคซีนให้แก่ผู้ใช้แรงงาน จัดหาโรงพยาบาล Hospitel ในเครือข่ายประกันสังคม เป็นต้น ผลสัมฤทธิ์จากโครงการดังกล่าวทำให้โรงงานไม่มีการปิดตัวลง ภาคการผลิตส่งออกสูงสุดในรอบ 30 ปี ที่สำคัญทำให้ดึงดูดนักลงทุนชาวต่างชาติอย่างบริษัทญี่ปุ่นได้ตัดสินใจเข้ามาลงทุนทำธุรกิจในประเทศไทยเพิ่มขึ้น เนื่องจากเชื่อมั่นในนโยบายของรัฐบาลไทยที่ดูแลผู้ประกอบการไทยและต่างชาติอย่างเท่าเทียม ทำให้บริษัทสนใจเข้ามาเปิดตลาดใหม่ๆ อยู่ตลอดเวลา และภารกิจที่จะดำเนินการเพื่อวางรากฐานเพื่อความมั่นคงให้แก่แรงงานในอนาคต อาทิ เร่งผลักดันแก้ไขกฎหมายประกันสังคม 3 ขอ ขอเลือก ขอคืน ขอกู้ จัดตั้งธนาคารเพื่อผู้ประกันตน สถาบันทางการแพทย์สร้างที่อยู่อาศัยให้กับผู้ประกันตนในราคาถูก เพื่อสร้างคุณภาพชีวิตที่ดีและมั่นคงให้กับผู้ประกันตนอีกด้วย ด้าน Mr.Masanobu OSAWA ตำแหน่ง CEO ของบริษัท ทีบีเคเค (ประเทศไทย) จำกัด กล่าวว่า รู้สึกซาบซึ้งใจที่รัฐบาลช่วยเหลือนักลงทุน ผู้ประกอบการ และพนักงานให้ก้าวพ้นช่วงวิกฤตโควิด-19 มาได้ ซึ่งรู้สึกประทับใจมาตั้งแต่รัฐบาลได้สนับสนุนการฉีดวัคซีนให้กับพนักงานในช่วงที่โควิดระบาด จนทำให้บริษัทสามารถดำเนินกิจการต่อไปได้ ในวันนี้จึงได้มาเข้าพบเพื่ออวยพรปีใหม่และถือโอกาสนี้มาขอบคุณ ให้กำลังใจ พร้อมสนับสนุนการทำงานของรัฐมนตรีว่าการกระทรวงแรงงานให้เข้มแข็งและขอให้ได้สานงานของกระทรวงแรงงานต่อตามที่ได้วางเป้าหมายไว้ เพื่อสร้างความมั่นคงให้แก่ภาคแรงงานต่อไป